Gen. JUDr. **Jana Maškarová** (\* 17. september 1975, Čadca) je slovenská policajtka, v rokoch 2018 až 2021 1. viceprezidentka Policajného zboru. 

V súčasnosti pôsobí ako námestníčka Národného bezpečnostného úradu. Je jediná žena v policajnej generálskej hodnosti.

Životopis
---------

Jana Maškarová študovala v rokoch 1989 až 1993 na Gymnáziu Čadca, v rokoch 1995 až 1996 na Strednej odbornej škole Policajného zboru v Pezinku a v rokoch 1999 až 2004 na Akadémiii Policajného zboru v Bratislave.

Pôsobenie v Policajnom zbore
----------------------------

Od októbra 1996 do júla 1997 pracovala ako inšpektorka hliadkovej služby na Obvodnom veliteľstve PZ v Bratislave I. Svoje prijatie do Policajného zboru opísala takto „Absolvovala som niekoľko prijímacích konaní, ale nikdy nás [ženy] nezobrali, hoci som urobila všetky prijímacie pohovory aj telesnú prípravu. Potom, jedného dňa v roku 1995, potrebovali posilniť Bratislavu. Volalo sa to myslím Oddelenie hliadkovej služby. Zobrali naraz 300 policajtov z celého Slovenska a vtedy dostali šancu aj ženy. Bolo nás osem. Šli sme na rok na prípravu do Pezinka, potom nás minister rozkazom 108 policajtov prevelil do Bratislavy, ostatní mali šancu sa vrátiť do okresov, odkiaľ prišli."

Od júla 1997 do októbra 2002 pôsobila na podobnej pozícii v OO PZ Staré mesto - východ. Následne do júla 2003 pôsobila na rovnakom mieste ako policajný orgán. Od júla 2003 do decembra 2003 bola zástupkyňa riaditeľa pre vyšetrovanie na OO PZ Staré Mesto - západ. Následne rok pôsobila ako vedúca oddelenia skráteného vyšetrovania úradu justičnej a kriminálnej polície Okresného riaditeľstva PZ v Bratislave I. Od januára 2005 do februára 2008 pôsobila ako zástupkyňa riaditeľa odboru skráteného vyšetrovania na OR PZ BA I, od februára 2008 do decembra 2010 tento odbor viedla. Od decembra 2010 do februára 2011 bola vyšetrovateľkou oddelenia ekonomickej kriminality OR PZ BA I.

Od januára 2011 do decembra 2011 pracovala vo funkcii starší vyšetrovateľ špecialista na vtedajšom Úrade boja proti organizovanej kriminalite. Od januára 2012 do decembra 2013 bola zástupkyňa riaditeľa expozitúry Bratislava Národnej kriminálnej agentúry. Od januára 2014 do februára 2017 túto expozitúru viedla. Od februára 2017 do mája 2018 bola zástupkyňa riaditeľa NAKA.

### 1. viceprezidentka Policajného zboru

Ponuku na túto funkciu dostala od vtedajšej ministerky vnútra Denisy Sakovej (vtedy SMER-SD). Vymenovaná bola 30. mája 2018 ako prvá žena vo vedení polície. Miesto 1. viceprezidenta bola prázdne od februára 2018 keď odišiel jej predchodca Jaroslav Málik. Po vymenovaní do funkcie vyhlásila, že nedisponuje zoznamom „naších ľudí", ktorí by boli nedotknuteľní pre vyšetrovanie. V júli 2021 poprela svedectvo spolupracujúceho obvineného Ľudovíta Makóa, ktorý tvrdil, že Maškarová vynášala informácie z vyšetrovania prípadu pripravovanej vraždy vyšetrovateľa NAKA Jána Čurillu. Kvôli podozreniam nezvažovala odchod z funkcie.

Do generálskej hodnosti bola vymenovaná prezidentom Andrejom Kiskom 28. mája 2019. Stala sa tak prvou ženou v tejto hodnosti v Policajnom zbore. Bola tiež prvá žena vo funkcii viceprezidentky Policajného zboru.

Ako prvá viceprezidentka by po avizovanom odstúpení Petra Kovaříka mala dočasne viesť Policajný zbor. Vedením Policajného zboru bol nakoniec k 20. septemberu 2021 dočasne poverený plk. Štefan Hamran. Jana Maškarová vo funkcii skončila ku koncu roku 2021. 11. januára 2022 Hamran za prvého viceprezidenta Policajného zboru vymenoval Branka Kišša, dovtedajšieho povereného riaditeľa NAKA.

Ďalšie pôsobenie
----------------

Od 1. decembra 2023 Maškarová pôsobí ako námestníčka Národného bezpečnostného úradu. Na úrade „zastreší najmä medzirezortnú spoluprácu a riadenie procesov v oblasti ochrany utajovaných skutočností". Riaditeľ NBÚ, Roman Konečný pri Maškarovej menovaní uviedol: „Národný bezpečnostný úrad čakajú v nadchádzajúcich rokoch zásadné výzvy a bolo by takpovediac trestuhodné nevyužiť manažérske skúsenosti pani Maškarovej. Reč je o policajtke, ktorá si prešla impozantnou kariérou celou hierarchiou zboru. Je určite vzorom aj pre mnoho žien, ktoré mylne považujú policajný svet za výlučne mužskú doménu."

Referencie
----------

1. 1 2 3 4 5   *Prvá viceprezidentka Policajného zboru* [online]. Bratislava: Ministerstvo vnútra SR, [cit. 2021-09-02]. Dostupné online.
2. 1 2 3  TASR. Novou námestníčkou na NBÚ sa stala Jana Maškarová. *teraz.sk* (Bratislava: TASR), 2023-12-01. Dostupné online [cit. 2023-12-05].
3. 1 2 3  DÖMEOVÁ, Annamária; PETROVIČ, Ján. „Naši ľudia"? Ja takým zoznamom nedisponujem (rozhovor). *Aktuality.sk* (Bratislava: Ringier Axel Springer Slovakia), 2018-06-07. Dostupné online [cit. 2021-09-02].
4. ↑  SITA. Gašpar končí. Novým policajným prezidentom bude Lučanský. *Trend* (Bratislava: News and Media Holding), 2018-05-30. Dostupné online [cit. 2021-09-02]. ISSN 1336-2674.
5. 1 2  Pravda. Polícia má aj nových viceprezidentov (profily Maškarovej a Bozalku). *Pravda* (Bratislava: Perex), 2018-05-30. Dostupné online [cit. 2021-09-02]. ISSN 1336-197X.
6. ↑   Prvá viceprezidentka polície Jana Maškarová. *Denník N* (Bratislava: N Press), 2021-07-13. Dostupné online [cit. 2021-09-02]. ISSN 1339-844X.
7. ↑  SITA. Policajnému zboru pribudli generálka a generál. *SME* (Bratislava: Petit Press), 2019-05-28. Dostupné online [cit. 2021-09-02]. ISSN 1335-4418.
8. ↑  TASR. J. Maškarová: Práca policajta je niečo, kde sa musíte nájsť. *teraz.sk* (Bratislava: TASR), 2019-08-02. Dostupné online [cit. 2021-09-02].
9. ↑  BENEDIKOVIČOVÁ, Mária. Kaliňák ho presvedčil, aby ostal v polícii. Kovařík končí, keď vyšetrovatelia odkrývajú chobotnicu Smeru. *Denník N* (Bratislava: N Press), 2021-08-31. Dostupné online [cit. 2021-09-01]. ISSN 1339-844X.
10. ↑   *Prezident Policajného zboru poverený výkonom dočasne neobsadenej riadiacej funkcie* [online]. Bratislava: Ministerstvo vnútra SR, [cit. 2021-09-24]. Dostupné online.
11. ↑  DÖMEOVÁ, Annamária; PETROVIČ, Ján. Hamran si vybral nové vedenie polície. Šéf NAKA postúpil vyššie. *Aktuality.sk* (Bratislava: Ringier Axel Springer Slovakia), 2022-01-11. Dostupné online [cit. 2022-01-11].